BADÍN - Žiaci a mladí športovci z Badína a okolia už majú vlastnú telocvičňu, či skôr malú športovú halu! Hľadisko s kapacitou 150 divákov, moderná odpružená športová podlaha, sklad náradia, kabinet, šatne - to je len stručný výpočet komfortu, ktorého sa pedagógovia a žiaci v ZŠ v Badíne dočkali po dlhoročnom snažení. Aj keď telocvičňu dokončili s malým časovým sklzom, starosta obce Stanislav Moravčík je spokojný, že konečne stojí. ,,So stavbou sa začalo v novembri 2002, dokončenie bolo naplánované na jún 2004. Celé to vyšlo na 34 miliónov, ďalšie prostriedky si ešte vyžiada dokončenie kuchyne v školskej jedálni v objekte novej telocvične," povedal starosta. Žiaci z badínskej školy, ktorú navštevujú aj deti z Vlkanovej či Hronseka, už nebudú musieť na hodinách telesnej výchovy cvičiť na chodbe školy, alebo vonku. Na novej palubovke v športovom komplexe si môžu zahrať hádzanú, basketbal, volejbal, tenis i malý futbal, sú tam priestory aj pre budúce fitnescentrum. V novej hale už napríklad trénovali a hrali aj banskobystrické hádzanárky, zaťažkávajúcou skúškou však badínska aréna prešla na sobotňajšej kultúrno - športovej šou "Na obidvoch brehoch Hrona". Divákov zabával nielen kultúrny program, ale aj niekoľkočlenné družstvá z Badína, Vlkanovej i Hronseka, ktoré predviedli svoje umenie na palubovke v športových hrách.